google/wiki40b huggingface dataset:
Filemail

Funksjonalitet

Filemail.com sitt konsept går ut på at brukere kan indirekte dele filer mellom datamaskiner, med Filemail.com som mellomledd. Tjenesten kommer som et alternativ til å sende filer via e-post som vedlegg (vanligvis svært begrenset mulighet for store filer), FTP overføring eller deling av filer via fysiske medier (CD, minnepenn, ol.).
Alt du trenger for å bruke tjenesten er en nettleser med flash player installert, registrering er bare nødvendig for betalende kunder. Avsenderen laster opp filen(e) via et opplastingsvindu på websiden hvor informasjon som avsender, mottaker(e) og en beskjed legges til. En liten e-post blir levert til mottakeren(e) med en lenke til hvor filen(e) kan lastes ned. Lenken kan også bli gitt ut direkte til mottaker via andre sosiale medier. Hvis ønskelig kan avsender motta bekreftelse når mottaker laster ned filen(e).
Opplastingsvinduet tillater brukeren til å velge mange filer samtidig, noe som gjør det veldig enkelt å bruke tjenesten. Mottaker kan selv velge hvilke av filene de ønsker å laste ned og har også muligheten til å laste ned alle filene pakket i en .ZIP fil.
Avsender kan også velge funksjoner som antall ganger en fil kan lastes ned og antall dager filene skal være tilgjengelig. I begge tilfeller finnes det en øvre grense (eller ingen grense), avhengig av hvilke type konto senderen har. I alle tilfeller er det ingen begrensninger på båndbredde, antall mottakere eller antall samtidige nedlastinger.
Filene blir lastet opp til en av flere Filemail.com filservere som for øyeblikket er i Oslo (Norge), Frankfurt am Main (Tyskland), St. Louis (USA) og Johor Bahru (Malaysia). For å få best mulig hastighet blir filserveren nærmest senderen automatisk valgt.
I tillegg til websiden, kan også tjenesten brukes via Filemail Desktop for Windows/Mac/Linux brukere, med ekstra muligheter (som dra og slipp funksjonalitet) og også Filemail Outlook Add-in, som integreres med Microsoft Outlook for å sende filer med Filemail uten å forlate e-post programmet.

Sikkerhet

Filemail.com er ukryptert for uregistrerte brukere, mens all trafikk og overføring kjører over HTTPS/SSL for betalende kunder.

Historie

Ideen bak Filemail.com startet sommeren 2007 da utviklerne Stian Tonaas Fauske og Njål Arne Gjermundshaug så behovet for et alternativ til de mange problemene rundt sending av store filer. Tjenestene som allerede fantes var enten for innviklede, hadde for mange begrensninger eller krevde registrering/betaling. 1. februar 2008 lansertes en beta versjon av Filemail.com og senere dukket første versjon opp (1. september 2008), nå (april 2010) tilgjengelig på 18 språk. Innen tjenesten ble offisielt lansert hadde websiden allerede hatt 200 000 brukere og dette på tross av at tjenesten var lansert i det stille. Jungeltelegrafen spredte ordet og tjenestens natur gjorde at alle som mottok filer også ble potensielle brukere.

Mottakelse

Anmeldere over hele verden roste Filemail.com for sin enkelhet kombinert med få begrensningers. 20. mai ble siden valgt ut som "cool site of the day" på The Kim Komando Show og i januar 2009 mottok Filemail.com prisen for "Årets produkt 2008" av PC World .
Slettaelva skole

Historie

Slettaelva skole ble startet opp i 1989 i lokalene til A/L Slettaelva Grendehus etter initiativ fra foreldrene i området. Da var det bare 1.–3. klasse der, og først i 1995 ble skolen en full barneskole med to klasser for hvert klassetrinn. Gymsal og skolekjøkken m.m. var på plass i 1998. Rundt 2000 hadde skolen litt under 300 elever fra bydelen, og var den største skolen på Kvaløya. Senere har elevtallet gått ned, og høsten 2013 begynte skolen på et nytt skoleår med 170 elever.
American Free Corps

American Free Corps, også kjent som George Washington Brigade, var en påstått enhet i Waffen-SS, bestående av amerikanske krigsfanger. Det er imidlertid intet som tyder på at en slik enhet faktisk eksisterte, og historikere avfeier i dag beretningene som en del av Tysklands propagandavirksomhet.
Georgia State University

Georgia State University er et delstatseid universitet i Atlanta i delstaten Georgia, USA. Det ble grunnlagt i 1913.
Ved GSU var det 26 134 studenter i 2006, og skolepengene det samme året var US$ 4 746 årlig for studenter fra delstaten Georgia.
Undervisningen tilbys helt opp til doktorgradsnivå.
Paul James

Tidlig liv og utdannelse

James ble født i Washington D.C. og vokste opp i en forstad i nabostaden Maryland. Han gikk på Quince Orchard High School i Gaithersburg, Maryland. Hans mor var skolelærer ved Watkins Mill High School i Gaithersburg, Maryland frem til 2007.

Greek

ABC Familyprogram "Greek" gikk på luften i fire sesonger. I dette programmet spilte Paul James Calvin Owens, et homoseksuell medlem av Omega Chi Delta fraternity. Tilhengere har applaudert begge show for å vise homoseksualitet i et fordelaktig lys og Paul James som skuespiller for å portrettere en maskuline homse som bodde i et fellesskap.
Balansekunst (forening)

Medlemmer

I 2018 hadde Balansekunst 70 medlemmer: AKKS Bergen, AKKS Kristiansand, AKKS Norge, AKKS Oslo, AKKS Stavanger, AKKS Trondheim, Atomic Soul, BandOrg, BIT Teatergarasjen, Black Box teater, BRAK, Borealis (festival), by:Larm, Creo, Danseinformasjonen, Emblafestivalen, Feminalen, Festspillene i Bergen, Fjellparkfestivalen, Forbundet Frie Fotografer, Girls in Music, Gramart, Høyskolen Kristiania, Hålogaland Amatørteaterselskap, Improbasen, JM Norway, Kompetanseformidlingen, Komponistforeningen, Komponistkollektivet, Konsertforeninga, KOSO, Kulturmeglerne, Kulturtanken, Ladyfest, LOUD, Music Norway, Musikkforleggerne, Musikkteaterforum, Musikkutstyrsordningen, MØST, NOPA, Norcode, Norges musikkhøgskole, Norsk Jazzforum, Norske kulturhus, Norsk scenekunstbruk, Norsk Viseforum, Norske billedkunstnere, Norske dansekunstnere, Norske filmregissører, Norske konsertarrangører, Notam, NRK P13, nyMusikk, Oslo Quartet Series – Kvartettserien, Oslo World Music Festival, Platearbeiderforeningen, Popsenteret, Riksteatret, Rytmisk Kompetansenettverk i Nord (RYK), SafeMUSE, Samspill, Sony Music Norway, STAR, SØRF, Sørnorsk jazzsenter, TONO, Ultimafestivalen, Viken filmsenter og Østnorsk jazzsenter.
2. divisjon fotball for menn 1968

Opp- og nedrykk

De to avdelingsvinnerne, Start fra avdeling A og Hødd fra avdeling B, rykket opp til 1. divisjon 1969.
De to siste lagene i hver avdeling, Odd og Vard fra avdeling A og Steinkjer og Gjøvik-Lyn fra avdeling B, rykket ned til 3. divisjon 1969.
Pasje

Pasje (av fransk page, opprinnelig fra gresk paidion, «gutt, tjener») er en betegnelse i middelalderen på en gutt eller ung mann, som oftest av en adelig familie, som tjenestegjorde hos en fyrste.
Betegnelsen pasjehår kommer av deres karakteristiske hårfrisyre: halvlangt, rett avklippet hår, gjerne med pannelugg.

Kortspill

I kortspill kalles av og til kortet knekt for pasje.
Galina Pavlovna Visjnevskaja

Liv og karriere

Visjnevskajas scenedebuterte i Leningrad i 1944, men gjennombruddet kom på Bolsjojteateret i 1952 med Leonore i Fidelio. Året etter fikk hun fast engasjement på Bolsjoj. I 1961 debuterte hun ved Metropolitan med tittelrollen i Giuseppe Verdis opera Aïda og året etter sang hun samme rolle ved Royal Opera House. Hun debuterte ved La Scala i 1964.
I 1960- og 1970-årene opptrådte hun i både lyriske (Liù i Turandot) og dramatiske (Tosca i Tosca) roller.
Visjnevskaja var gift med cellisten Mstislav Rostropovitsj til han døde i 2007. De opptrådte ofte  sammen på scenen, han akkompagnerte henne da på piano. De støttet Aleksandr Solzjenitsyn og fikk etter søknad forlate Sovjetunionen i 1974. Sovjetmyndighetene tok fra dem statsborgerskapet i 1978, men den russiske regjeringen omgjorde beslutningen i 1990 og de vendte tilbake til Russland samme år. 
Visjnevskajas siste sceneopptreden var på  Pariseroperaen i 1982 som Tatjana i Eugen Onegin. To år senere gav hun ut sin selvbiografi Galina: En russisk fortelling, hvor hun blant annet forteller hvordan KGB og sovjetmyndighetene forfulgte dem i 1970-årene. I 2002 åpnet hun operaskolen Galina Visjnevskaja Operasenter i Moskva.
Visjnevskaja døde i 11. desember 2012 i en alder av 86 år.

Innspillinger

Hun gjorde en rekke innspillinger, blant annet som Marina i  Musorgskijs Boris Godunov (1970 og 1987),  Dødens sanger og danser (1961 og 1976), Brittens War Requiem (med sir Peter Pears og Dietrich Fischer-Dieskau, dirigert av komponisten; 1963) og The Poet's Echo (1968), Puccinis Tosca (1976), Tsjajkovskijs Eugen Onegin (1956 og 1970), Spardame (med Regina Resnik, 1976), Iolanta (med Nicolai Gedda, 1984) og Prokofievs Krig og fred (1986) og Sjostakovitsjs Lady Macbeth fra Mtsenskdistriktet (1978).

Ry

Visjnevskaja ble – sammen med Irina Arkhipova – regnet som sin generasjons største sovjetiske operasangerinne. Dmitrij Sjostakovitsj skrev sopranstemmen i sin 14. symfoni med tanke på Visjnevskaja, det samme gjorde  Benjamin Britten  med sopranstemmen i War Requiem.
Quetzalordenen

Quetzalordenen (spansk: Orden del Quetzal) er en guatemalansk orden. Den ble innført i 1936 og tildeles guatemalanske, så vel som utenlandske, mottakere.

Bakgrunn

Ordenen ble innstiftet 23. april 1936 og er gitt navn etter Guatemalas nasjonalfugl. Quetzalordenen er Guatemalas fremste orden. Den tildeles både guatemalanske og utenlandske statsborgere for innsats for Guatemala.

Insignier

Ordenstegnet for Quetzalordenen er et femarmet kors i gull med mørk og lys blå emalje.Korsets armer er utformet med tre tagger, der de ytterste taggene har en liten kule. I korsvinklene er det plassert spisser. Midtmedaljongen er lys blå og bærer en avbildning av Guatemalas riksvåpen, der quetzal-fuglen også forekommer. Motivet er omgitt av en hvitemaljert bord der ordene «GUATEMALA • AL MERITO •» er innskrevet i gull. Baksiden bærer årstallet for ordenens innstiftelse, «MCMXXXVI», og navn på spansk, «ORDEN DEL QUETZAL».
Ordensstjernen er i gull og har ordenstegnet plassert på en sølvstjerne.
Ordenskjedet har ledd bestående av et mayainspirert motiv vekselvis med Guatemalas riksvåpen.
Ordensbåndet er lyst blått med smale hvite striper ved kantene.

Tildeling

Quetzalordenen kan tildeles for sivile og militære fortjenester. Den kan tildeles guatemalanske borgere, så vel som utlendinger. Ordenens høyeste klasse tildeles andre lands statsledere og regjeringssjefer.
Anisorrhina (Melinesthes) algoensis

Utseende

En middelsstor, blank, brunrød til brunsvart gullbasse med gule dekkvinger. Hannen har to nokså lange, butte horn i pannen. Hos lyse eksemplarer har pronotum et par avlange, mørke flekker som smalner av forover. Dekkvingene har en liten, svart flekk på hver "skulder".

Levevis

Larvene utvikler seg i muld som samler seg i råtnende trestammer. De voksne billene kommer gjerne til overmoden frukt og utflytende sevje.

Utbredelse

Arten er kjent fra Zimbabwe og det nordlige Sør-Afrika.
Fylkesordfører

Fylkesordfører er den valgte leder av et fylkesting. Fylkesordfører er valgt fra 1963 da alle kommuner, også bykommunene, ble representert i fylkestinget og tinget ble sammensatt etter forholdstall. 
Tidligere var fylkestinget sammensatt av ordførerne i fylkets landkommuner og tinget ble ledet av fylkesmannen.
Fra 1976 er fylkestinget satt sammen etter direkte valg, fylkestingsvalg, i samtlige kommuner og de folkevalgte har fått en egen administrasjon med fylkesrådmann som øverste leder til å ivareta fylkeskommunens oppgaver.
Guvernementet Jaroslavl

Guvernementet Jaroslavl var et guvernement i midtre Russland i årene 1777–1929.
Fruktkniv

Fruktkniv er en liten kniv til skrelling og deling av frukt. Bladet er gjerne laget i plett, sølv eller rustfritt stål for at det skal stå seg godt mot fruktsyre, men det er også brukt fruktkniver som er laget av horn. I moderne bestikk forekommer det at samme modell markedsføres både som barnekniv og fruktkniv.
Lakrismjelt

Utbredelse

Lakrismjelt vokser i solvarm og steinete, næringsrik jord. Den trives i skogbryn, spredte steinurer, utkanten av hogstfelt, veikanter, bakker og i havneområder.
Den er utbredt i Sør-Norge langs kysten og innover dalstrøkene ned til Kristiansand, samt med mindre populasjoner på hele Jæren, i Sogn, Nordfjord, Romsdal, og  Nord-Trøndelag.
I Norden lever den i hele Danmark unntatt Vest-Jylland, i Sverige nord til Medelpad (Bottenhavet), men ikke i kyststrøkene av Øst-Sverige. I Finland er det bare gjort helt spredte funn i sørvest langs kysten.
Rodolfo Cota

Landslaget

Han ble tatt ut i Mexicos tropp til FIFA Confederations Cup 2017 i Russland.
Fritidsskippersertifikat

Fritidsskippersertifikat er et maritimt sertifikat som utstedes av Sjøfartsdirektoratet, og som gir rettigheter til å føre et fritidsfartøy med skroglengde fra og med 15 meter og inntil 24 meter. Sertifikatet er delt inn i to typer; D5L og D5LA. Med D5L kan innehaveren føre norske fritidsfartøy i stor kystfart, mens D5LA gir rettigheter til å føre norske fritidsfartøy i uinnskrenket fartsområde (alle farvann).
Søkere av fritidsskippersertifikat må være fylt 18 år og oppfylle tre krav; gjennomført og bestått 120-timers kurs hos godkjent kurssenter, gyldig helseerklæring fra lege og dokumentert godkjent fartstid. For D5LA kreves det i tillegg et 45-timers tilleggskurs i oversjøisk seilas.
Innehaver av et eldre fritidsbåtskippersertifikat har de samme rettighetene som innehaver av et fritidsskippersertifikat, og kan således søke om å få dette konvertert til fritidsskippersertifikat.

Næringsvirksomhet

Fritidsskippersertifikatet gir i utgangspunktet bare rett til å føre fritidsfartøy utenfor næringsvirksomhet. Det er allikevel mulighet til å bruke sertifikatet i næring, dersom fartøyet er under 15 meter og fører færre enn 12 passasjerer. I tillegg kreves det gyldig helseerklæring for arbeidstakere på skip, grunnleggende sikkerhetskurs, kurs i passasjer- og krisehåndtering, samt begrenset radiooperatør-sertifikat eller VHF-sertifikat, avhengig av fartsområde.
Çırağanpalasset

Çırağanpalasset er et osmansk palass i Istanbul i Tyrkia.
Palasset ble tegnet av et medlem av den armenske Balyanfamilien og ble bygd mellom 1863 og 1867. Det var tidligere knyttet sammen med Yildizpalasset med en marmorbro. Palasset er blitt til et luksushotell i Kempinski-kjeden.
Fættenfjorden

Fættenfjorden er en ca. 2 km lang fjordarm av Åsenfjorden i Trondheimsfjorden. Fættenfjorden skiller den sørlige delen av Åsen i vest fra Langstein og Skatval i øst. Europavei 6 følger hele Fættenfjordens østre bredd. Innerst i fjorden ligger Fætten og Vuddudalen, som regnes til Åsen sogn og Levanger kommune. Navnet Fætten kommer fra norrønt fit, «flat, frodig eng ved vann».
Det tyske slagskipet «Tirpitz» lå ankret opp i Fættenfjorden med 2 600 mann fra januar 1942 til oktober 1943 under den andre verdenskrig. Royal Air Force gjennomførte fire mislykkede angrep mot skipet. I 1985 ble det reist et minnesmerke i Fætten over de allierte mannskapene som falt i aksjonene i Fættenfjorden, og de nordmennene som risikerte livet for å hjelpe. Monumentet er synlig fra Europavei 6.
ELKO

ELKO AS (opprinnelig A/S Elektrokontakt) er et norsk selskap som produserer stikkontakter, lysbrytere og annet elektroteknisk materiell. Selskapet ble grunnlagt 17. juli 1945 i Oslo. Det har hovedkontor i Sandvika og et produksjonsanlegg på Åmot i Modum.
Selskapet har 174 ansatte i Norge, 23 i Sverige og 11 i Finland.
Administrerende direktør er Vibeke Skeide og styreformann er Dagfinn Ringås.
Rue Royale

Rue Royale er en gate i den franske hovedstaden, Paris. Den ligger i quartier de la Madeleine i 8. arrondissement på Seinens høyre bredd (Rive Droite), fører fra  Place de la Concorde til Place de la Madeleine foran kirken La Madeleine og er ca. 400 meter lang. I sin nordlige tredel krysses den på tvers av Rue Saint-Honoré–Rue du Faubourg Saint-Honoré.
Blant de mer kjente adresser langs gaten er restauranten Maxim's, på nr. 3.
Ådne Espeland

Ådne Espeland var en norsk fabrikkeier fra Ålgård, Rogaland. Han er kjent for å ha startet bedriften Ådne Espeland AS, som produserer Jædersylte.
Ansi Agolli

Landslaget

Han ble tatt ut i Albanias EM-tropp til EM i Frankrike 2016.
Christopher Hammer

Bakgrunn

Christopher Hammer var sønn av Andreas Hammer.  Han var utdannet jurist, matematiker og botaniker  fra universitetet i København, ex.jur. 1747.

Karriere

I 1750 ble han engasjert som landmåler av bok- og kartsamler greve Joh. L. Holstein, med ansvar for oppmåling av grevskapet Ledreborg (se Lejre kommune) ved Roskilde.  Etter en kort tid som by- og rådstueskriver i Kristiansand ble han utnevnt til generalkonduktør i Akershus stift (1752-1801), med base på Melbostad gård på Gran på Hadeland.  
I 1758 ble han utnevnt til virkelig kanselliråd og i 1778 til virkelig justisråd. Hammer var med på stiftelsen av Den Norske Frimurerorden i Kristiania i 1749. Han var opptatt av folkeopplysning, og var medlem av Det Kongelige Norske Videnskabers Selskab og Det Kgl. Danske Landhusholdningsselskab, og han var en tidlig pådriver for etableringen av Det Kongelige Frederiks Universitet.  Dette ble først etablert i 1811, etter hans død.  
Hammers omfattende bibliotek (4000 bind), en samling portretter, og 20 000 riksdaler ble testamentert til Det Kongelige Norske Videnskabers Selskab i Trondhjem, nå kjent som «Hammers samlinger» og en del av Gunnerusbiblioteket.  Det omfatter også artefakter som en eskimoisk skinnbåt, matematiske måleinstrumenter, globuser og en rekke kobberplater benyttet til trykking av datidens kart over stift (s.k. «Hammers Kart», 1780).
Hammer er mest kjent for å være folkeopplyser og «akevittens far» gjennom sitt virke på gården, og hans forfatterskap som omfattet kokebøker og almanakker med råd til bonden.  Disse gjenspeilet Hammers engasjement for selvberging, kvalitetsheving og nasjonal selvfølelse. Hammer var også erklært avholdsmann.
Birger Tidemand-Johannessen

Liv og virke

Sammen med Kjell Holst ledet han den første kontingenten norske frivillige som kjempet på finsk side i Vinterkrigen. De dro fra Oslo 5. januar 1940 og kom tilbake til Norge 9. april.
Tidemand-Johannessen ble umiddelbart involvert i kampen mot invasjonsstyrken og kjempet i aprildagene mot tyske fallskjermtropper ved Lesja til kapitulasjonen i Sør-Norge. Han ble arrestert av tyske styrker da han forsøkte å slutte seg de norske styrkene. Fra november 1940 til februar 1941 satt han på Møllergata 19 etter at navnet hans ble funnet under en razzia mot en sabotør.
18. november 1941 dro han fra Ulsteinvik til Lerwick med motorskøyta «Erkna» sammen med 59 andre. Dette var den største gruppa som hadde krysset Nordsjøen under englandsfarten på én kjøl. Etter et opphold i Storbritannia, reiste han videre til Canada i romjulen 1941. Han gjennomgikk grunnleggende flygeropplæring i kull 7 ved Little Norway fra juli 1942 til mai 1943.
Han kom tilbake til England som jagerflyger i 1943, og fløy Spitfire ved den norske 331 skvadron fra mars 1944 til januar 1945. Da ble han beordret på hvile. I hvileperioden tok han et flyinstruktørkurs, hvorpå han ble sendt til en treningsskvadron for å lære opp nye Spitfireflygere. Her var han fram til 25. mai 1945.
Tidemand-Johannessen fløy 105 tokt, og ble kreditert to bekreftede og to ubekreftede nedskytninger av fiendtlige fly. Etter krigen møtte han og ble venn med en av de tyske pilotene han skjøt ned. Han ble tildelt den finske tapperhetsmedaljen av 2. klasse, Krigsmedaljen og kong Haakons minnemedalje.
Etter krigen arbeidet han en stund som sivil flyger med eget flyselskap. Han havnet så i Luftforsvaret igjen, blant annet som instruktør på Luftforsvarets flygeskole på Eggemoen og Gamle Rygge.
Før krigen hadde han gått ved Treiders handelsskole. Tidemand-Johannessen var etter krigen 100 prosent krigsinvalid. Han tok gullsmedutdannelse, før han tok lærerskolen og studerte engelsk i Oslo. Han studerte også 2. år spesialpedagogikk. I 1970 ble han tilsatt i to år ved East African School of Aviation, et FN-prosjekt i Kenya.
Formannskapsdistrikt

Formannskapsdistrikt betegner en administrativ enhet som ble innført i Norge ifølge formannskapslovene av 14. januar 1837. Ifølge § 1 skulle hvert prestegjeld utgjøre et eget formannskapsdistrikt fra og med den 1. januar 1838.
På denne måten ble den kirkelige inndelingen av landet også avgjørende for den verdslige, administrative - og Norge ble totalt inndelt i 396 formannskapsdistrikter. (For detaljerte tall og lister: se Lokalhistoriewiki.)
Matrikkelloven som kom i 1853 innførte betegnelsene kommune (herred) og herad (nynorsk) som erstatning for begrepet formannskapsdistrikt.
100 år etter at formannskapslovene var innført (1936), var det 682 herreder (landkommuner) og 65 bykommuner i Norge. Blant byene hadde 43 status som kjøpstad og 22 som ladested.
Karl Prusik

Klatrebedrifter

Prusik skal ha gått over 70 førstebestigninger og nye klatreruter. Først og fremst lyktes det ham som den første å gå Planspitzes nordvestvegg og bestige sydvestkanten på Kleine Bischofsmütze i Gosaukamm (sammen med Roland Hamperl). Dessuten var han først opp Spiralweg (V) på Kleine Zinne og nordøstkanten på Kleiner Buchstein. Han er førstebestiger av den 2438 m høye Prusik Peak i delstaten Washington, som er oppkalt etter ham.
Han ble særlig kjent for prusikknuten, som han første gang beskrev i Österreichische Alpenzeitung (1931), og som i dag regnes som den mest kjente klemknuten i verden. Fordelen med denne knuten er at den under belastning fester sikkert til tauet den griper rundt, mens den lett kan flyttes når den avlastes. Denne egenskapen gjør at den kan brukes i flere ulike situasjoner der det er nødvendig med egenredning eller forflytning langs et tau.

Verdensanskuelse

Som klatreinstruktør var Karl Prusik tilhenger av en sosialdarwinistisk retning som forsøkte å utvikle en «ny rasemessig og religiøs sannhet». Han var talsmann for en «sosialdarwinistisk legitimering av en kampalpinisme» som skulle skape et nytt menneske; klatreren som representant for «verdensåndens nyeste idé». Han viste til det Germania som beseiret romerne og de «åndelige raseegenskapenes» arveligehet. Samfunnsutviklingen den første perioden av mellomkrigstiden tolket han slik at bybeboernes dekadente liv var i ferd med svekke folket. Prusik var løytnant under Gebirgskrieg 1915–1918 og så alpinklatringens idealer som en vei til å styrke befolkningen før de neste krigsforberedelsene. Han la derfor grunnen til en «folkelig alpin ungdomselite» i Wien. Aktivitetsområdet var den åpent revansjistiske ungdomsorganisasjonen Akademischen Sektion Wien som ble grunnlagt i 1920 og som Prusik ledet fra 1921. Det er uenighet i litteraturen om han hevdet antisemittiske synspunkter. Rainer Amstädter mener han gjorde det i forbindelse med at han argumenterte for seksuell avholdenhet for «tyske» fjellklatrere. Nicholas Mailänder skriver derimot i sitt verk Im Zeichen des Edelweiss at Prusik gjennom artikler i Alpenverein Donaulands nyhetsblad viste at han støttet Sektion Donauland etter at de ble ekskludert fra Deutscher und Österreichischer Alpenverein (DuÖAV).

Andre verdenskrig

Prusik var en villig støttespiller av den nasjonalsosialistiske Alpenvereinselite som ble ledet av krigsforbryteren Arthur Seyss-Inquart, og drev kurs for klatreinstruktører fram til 1940. I 1941, 45 år gammel, ble han innkalt som løytnant i det tyske Wehrmacht og forfremmet til Hauptmann (kaptein) i 1942. Han ble tildelt Kriegsverdienstkreuz av 2. klasse – en utmerkelse som ble gitt for innsats bak fronten. I 1947 vendte Karl Prusik tilbake fra krigsfangenskap og ble på ny første visepresident i den østerrikske alpeklubben.
Buzyges

Utseende

Små (vingespenn gjerne ca. 25 millimeter), brunlige smygere. Vingenes overside er brun med store, oransje felter eller flekker. Undersiden er noe blekere, undersiden av bakvingen gulbrun.

Levevis

Disse artene lever i fuktig, tropisk skog der larvene trolig lever på bambus i slekten Chusquea.

Utbredelse

Slekten er utbredt i Mellom-Amerika.
Askil

Etymologi

Askil er en moderne form av norrøne Áskæll og Áskell, som er kortformer av Ásketill. Navnet er dannet av áss, «gud», og ketill, «kjele, hjelm». Askild er en annen skrivemåte av navnet. Áskell er en islandsk form av navnet.
Chuchina

Levevis

Larvene lever i råtten ved.

Utbredelse

Slekten er utbredt i Sør-Amerika (Bolivia).
VM i turn 1911

Det femte verdensmesterskapet i turn ble arrangert 13. mai 1911, i Torino i Italia. Kun herrer deltok.